CELEX: 32015R1475
Language: ro
Date: 2015-08-27 00:00:00
Title: Regulamentul (UE) 2015/1475 al Comisiei din 27 august 2015 de modificare a Regulamentului (UE) nr. 284/2013 în ceea ce privește măsurile tranzitorii privind procedurile referitoare la produsele de protecție a plantelor (Text cu relevanță pentru SEE)

28.8.2015   
            
            
               RO
            
            
               Jurnalul Oficial al Uniunii Europene
            
            
               L 225/10
            
         REGULAMENTUL (UE) 2015/1475 AL COMISIEI
   din 27 august 2015
   de modificare a Regulamentului (UE) nr. 284/2013 în ceea ce privește măsurile tranzitorii privind procedurile referitoare la produsele de protecție a plantelor
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 78 alineatul (1) litera (b),
   întrucât:
   
               (1)
            
            
               Regulamentul (UE) nr. 284/2013 al Comisiei (2) a abrogat Regulamentul (UE) nr. 545/2011 al Comisiei (3) și a stabilit noi cerințe în materie de date aplicabile produselor de protecție a plantelor.
            
         
               (2)
            
            
               Pentru a permite statelor membre și părților interesate să se pregătească pentru îndeplinirea noilor cerințe, Regulamentul (UE) nr. 284/2013 stabilește măsuri tranzitorii referitoare atât la furnizarea de date pentru cererile de aprobare, de reînnoire a aprobării sau de modificare a condițiilor de aprobare a substanțelor active, cât și la furnizarea de date pentru cererile de autorizare, în conformitate cu dispozițiile articolului 28 din Regulamentul (CE) nr. 1107/2009, care cuprinde reînnoirea autorizării sau modificarea condițiilor de autorizare a produselor de protecție a plantelor.
            
         
               (3)
            
            
               S-a preconizat că toate cererile de reînnoire a autorizațiilor pentru produse care conțin substanțe active reînnoite în conformitate cu Regulamentul (UE) nr. 1141/2010 al Comisiei (4) vor fi depuse până la 31 decembrie 2015. În consecință, Regulamentul (UE) nr. 545/2011 s-ar fi aplicat cererilor respective. Cu toate acestea, se pare că unele dintre aceste cereri vor trebui să fie depuse după 31 decembrie 2015.
            
         
               (4)
            
            
               Pentru a asigura faptul că toate cererile de reînnoire a autorizațiilor pentru produse de protecție a plantelor care conțin substanțe reînnoite în conformitate cu Regulamentul (UE) nr. 1141/2010 fac obiectul acelorași cerințe în materie de date, este oportun să se prevadă măsuri tranzitorii astfel încât cerințele în materie de date din Regulamentul (UE) nr. 545/2011 să se aplice tuturor acestor cereri.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   La articolul 4 alineatul (1) din Regulamentul (UE) nr. 284/2013 se adaugă următorul paragraf:
   
      „Regulamentul (UE) nr. 545/2011 continuă să se aplice în ceea ce privește procedurile privind reînnoirea autorizațiilor pentru produse de protecție a plantelor în conformitate cu articolul 43 alineatul (2) din Regulamentul (CE) nr. 1107/2009, în urma reînnoirii unei substanțe active efectuate în conformitate cu Regulamentul (UE) nr. 1141/2010.”
   
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 august 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 309, 24.11.2009, p. 1.
   
      (2)  Regulamentul (UE) nr. 284/2013 al Comisiei din 1 martie 2013 de stabilire a cerințelor în materie de date aplicabile produselor de protecție a plantelor, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 93, 3.4.2013, p. 85).
   
      (3)  Regulamentul (UE) nr. 545/2011 al Comisiei din 10 iunie 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește cerințele în materie de date aplicabile produselor de protecție a plantelor (JO L 155, 11.6.2011, p. 67).
   
      (4)  Regulamentul (UE) nr. 1141/2010 al Comisiei din 7 decembrie 2010 de stabilire a procedurii de reînnoire a includerii unui al doilea grup de substanțe active în anexa I la Directiva 91/414/CEE a Consiliului și de stabilire a listei substanțelor în cauză (JO L 322, 8.12.2010, p. 10).